
Uznesenie Okresný súd Vranov nad Topľou v právnej veci starostlivosti súdu o maloletú A. B., nar. XX.XX.XXXX, bytom pri matke, zastúpenú kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, za účasti matky A. C., nar. XX.XX.XXXX, bytom D. XXX, o nariadenie neodkladného opatrenia, takto rozhodol: N a r i a ď u j e toto neodkladné opatrenie: Súd u k l a d á matke A. C., nar. XX.XX.XXXX odovzdať maloletú A. B., nar. XX.XX.XXXX, do dočasnej starostlivosti Centra pre deti a rodiny E. F. G., H. I. H. XX/X, E. F. G.. Neodkladné opatrenie bude trvať najdlhšie šesť mesiacov od vykonateľnosti tohto uznesenia. odôvodnenie: 1. Na základe podnetu Úradu práce, sociálnych vecí a rodiny Vranov nad Topľou tunajší súd uznesením č.k. 6P/80/2025 - 19 zo dňa 02.09.2025 začal bez návrhu konanie o nariadenie neodkladného opatrenia vo veciach osobnej starostlivosti o maloleté dieťa v zmysle § 367 Civilného mimosporového poriadku. 2. Z obsahu podnetu vyplýva, že maloleté dieťa pochádza z družného vzťahu matky, A. C. a nebohého otca, A. B., nar. XX.XX.XXXX, zomr. XX.XX.XXXX. Matka sama vychováva 3 mal. deti, A. B., nar. XX.XX.XXXX, J. B., nar. XX.XX.XXXX a K. B., nar. XX.XX.XXXX. Spolu s matkou a jej 3 mal. deťmi žije v spoločnej domácnosti aj družka K. B. a ich spoločné mal. dieťa. V spoločnej domácnosti žije aj sestra mal. A., L. B. so svojim partnerom. Rodina žije v 3-izbovom sociálnom byte v obci D.. Domácnosť je vybavená základným nábytkom, v dome je zavedená elektrina, voda, k dispozícii je aj kuchynská linka na prípravu stravy. Hygiena v domácnosti zodpovedá nižšiemu štandardu ako sú pomery miestnej komunity. Zásoby potravín sú zväčša minimálne. Matka maloletej je nezamestnaná, poberá rodinné prídavky v celkovej výške 120,- eur mesačne, zároveň sú rodine vyplácané aj sirotské dôchodky. Maloletá A. bola v školskom roku 2024/2025 žiačkou X. ročníka ZŠ D.. Počas školského roka bola pravidelne vedená ako záškoláčka. V priebehu celého školského roka mala 467 neospravedlnených vyučovacích hodín. Rodina bola pravidelne na záškoláctvo maloletých upozorňovaná a aj keď matka ako aj maloletá neustále slovne uvádzali, že dôjde k náprave, k zmene u maloletej nedochádzalo. Matka pritom uvádzala rôzne výhovorky neprítomnosti mal. dieťaťa v škole – bolesť hlavy, pedikulóza, bolesť zubov. Z telefonického rozhovoru s výchovnou poradkyňou v základnej škole bolo zistené, že školská dochádzka mal. A. bola v priebehu celého školského roka nepravidelná. Nepravidelná školská dochádzka mal. je jednoznačne dôsledkom nezodpovednej výchovy matky, matka nezvláda starostlivosť o maloletú. Ide o chybu na strane matky, nakoľko aj v minulosti sa súrodenci mal. A. často dopúšťali záškoláctva. Výchovná poradkyňa uvádzala, že nemá vedomosť o tom, žeby mal. A. mala v škole nejaký problém či konflikty so spolužiačkami, nikto jej neubližuje. Do spolupráce s rodinou bolo zapojené aj Centrum pre deti a rodiny E. F. G.. Centrum od toho času v rodine vykonáva opatrenia
zamerané na podporu riešenia výchovných problémov, sociálnych problémov a iných problémov v rodine a v medziľudských vzťahoch. Počas návštev v rodine bola u mal. A. zaznamenaná a spozorovaná zanedbaná aj zdravotná starostlivosť. Mal. trpí rozsiahlou pedikulózou a jej stav sa v poslednom období zhoršuje. Ide o dlhodobý problém, ktorý matka nerieši. V súčasnosti sa už pridružili aj ďalšie zdravotné problémy – bolesť hlavy, zvýšená teplota, zvracanie. Matka, mal. A. ako aj ostatní rodinní príslušníci sú neustále vyzývaní, aby mal. ostrihali, zlepšili hygienu maloletej, nakoľko maloletá je aj špinavá na tele a jej osobná hygiena je na nízkej úrovni a zároveň, aby s mal. A. navštívili pediatričku, avšak aj napriek slovným prísľubom všetkých príbuzných ako aj mal. A. sa situácia nezlepšuje, ba naopak. Podľa správy pediatričky zo dňa 18.07.2025 maloletá naposledy navštívila jej ambulanciu v 04/2019, v súčasnosti jej chýba očkovanie na 12 rokov. Maloletá bola pediatričkou predvolaná na vyšetrenie a očkovanie, do ambulancie sa však doposiaľ nedostavili. Záznamy z pohotovosti nemá pediatrička v evidencii. Údaje o potrebe absolvovania odborných vyšetrení s maloletou pediatrička neuvádzala. Maloletá podľa slov príbuzných neužíva žiadne lieky. Pracovníčka Komunitného centa obce D. ich kontaktovala a uviedla, že rodinu spolu s pracovníčkou podpory zdravia obce D. navštívili a k mal. A. privolali rýchlu záchrannú službu, nakoľko matka priznala, že maloletá v uplynulých dňoch opätovne zvracala, má bolesti hlavy a teploty, zároveň bola bledá, s úbytkom hmotnosti, miestami blúznila. Matka jej zdravotný stav žiadnym spôsobom neriešila, podávala jej doposiaľ len Paralen. Privolaná rýchla záchranná služba maloletú vyšetrila a uviedla, že zdravotné problémy súvisia s pedikulózou a túto je potrebné čo najskôr vyriešiť a navštíviť pediatričku. Počas viacerých sociálnych zisťovaní zo strany oddelenia SPODaSK, či zo strany Centra pre deti a rodiny E. F. G. matka slovne deklarovala zmenu, v praxi však dlhodobo neuskutočnila žiadne kroky, ktoré by smerovali k zlepšeniu situácie u mal. A.. Matka svojím správaním a benevolentným prístupom k rodičovským povinnostiam ohrozuje život a zdravie maloletej A.. V súčasnosti nie je možné, aby maloleté dieťa vyrastalo v takýchto podmienkach. Matka výchovu dieťaťa nezvláda a v poskytovaní starostlivosti o mal. dieťa sú značné a výrazné nedostatky, ktoré vedú k zhoršujúcemu sa zdravotnému stavu mal. dieťaťa a k ohrozeniu jeho zdravia. Jediným možným východiskom na riešenie sociálnej situácie maloletého dieťaťa je jeho dočasné umiestnenie do zariadenia na výkon rozhodnutia súdu. U ostatných mal. detí závažné zdravotné problémy neboli zaznamenané. 3. Podľa rodného listu sa mal. A. B. narodila dňa XX.XX.XXXX z matky A. C., nar. XX.XX.XXXX a otca A. B., nar. XX.XX.XXXX. 4. Zo správy kolízneho opatrovníka zo dňa 02.09.2025 vyplýva, že situácia v rodine je nezmenená. Návštevou v rodine zistili, že zdravotný stav maloletej je nezmenený. U maloletej došlo aj s pomocou príbuzných k ostrihaniu, ostrihanie však je len mierne. Matka však uviedla, že maloletá má naďalej teploty, údajne už nižšie, teplomer, ktorým teplotu meria maloletej, im však neukázala. Doposiaľ jej podávala len voľnopredajný liek Paralen, zásoby lieku však už došli. Poslednú dávku lieku jej podala ráno. V súčasnosti mal. podala M., ktorý jej dala príbuzná. Maloletá už nezvracia, bolesti hlavy matka neuvádzala. Matka však uviedla, že maloletá je slabá, celý deň leží na posteli, občas blúzni a spomína svojho zosnulého otca. Aj pri návšteve ležala mal. A. na posteli. Matka priznala, že pediatričku s ňou nenavštívila, ani po ošetrení maloletou rýchlou zdravotnou pomocou dňa 27.08.2025, nakoľko nemá finančné prostriedky. Rovnako s ňou nenavštívila od toho času ani ambulanciu pohotovostnej služby. Na základe usmernenia a za ich prítomnosti matka zavolala na linku rýchlej zdravotnej pomoci. Matka bola pracovníčkou rýchlej zdravotnej služby dôkladne usmernená, ako má postupovať pri uvedených ťažkostiach maloletej, zároveň bezodkladne navštíviť pediatričku či pri pretrvávajúcich zvýšených teplotách ambulanciu pohotovostnej služby. Posádka rýchlej zdravotnej pomoci t.č. k maloletej nebola vyslaná. Maloletá pri zmienke o privolaní rýchlej zdravotnej pomoci mala záchvat zlosti, zamkla sa do izby, bola veľmi nepokojná, zúrila. Matku dôrazne upozornili na následky zanedbávania starostlivosti o mal. dieťa, možnosť trestného stíhania za zanedbávanie starostlivosti, usmernili ju taktiež, aby bezodkladne navštívila s maloletou ambulanciu pohotovostnej služby. Nakoľko matka už nemala ani voľnopredajný liek, požiadali susedov, aby matke aspoň požičali liek. Opätovne sa vrátili do rodiny, maloletá už bola pokojnejšia, sedela pri dverách domu, komunikovala s nimi. Maloletá užila Paralen a šla si ľahnúť. Matka prisľúbila, že pokúsi sa s maloletou navštíviť ambulanciu pohotovostnej služby, prípadne v ranných hodinách navštívia pediatričku. Následne navštívili sestru matky mal. A., p. C.. Príbuzná uviedla, že je rodine nápomocná, pomáha rodine v súčasnosti pri hygiene maloletej, aj pri ostrihaní. Matkina sestra priznala, že matka nezvláda výchovu a najlepším riešením pre mal. dieťa je jej umiestnenie do zariadenia. Dôvody pre umiestnenie mal. dieťaťa naďalej pretrvávajú. Aj napriek spolupráci všetkých zainteresovaných subjektov matka v praxi dlhodobo neuskutočnila žiadne kroky, ktoré by smerovali k zlepšeniu situácie u mal. A.. Matka svojím správaním a benevolentným prístupom
k rodičovským povinnostiam ohrozuje život a zdravie maloletej A.. V súčasnosti nie je možné, aby maloleté dieťa vyrastalo v takýchto podmienkach. Matka výchovu dieťaťa nezvláda a v poskytovaní starostlivosti o mal. dieťa sú značné a výrazné nedostatky, ktoré vedú k zhoršujúcemu sa zdravotnému stavu mal. dieťaťa a k ohrozeniu jeho zdravia. Jediným možným východiskom na riešenie sociálnej situácie maloletého dieťaťa je jeho dočasné umiestnenie do zariadenia na výkon rozhodnutia súdu. 5. Podľa vyjadrenia Komunitného centra D. k maloletej bola privolaná rýchla zdravotná pomoc asistentom podpory zdravia v stredu 27.08.2025, maloletá bola vyšetrená, ako dôvod nepriaznivého zdravotného stavu uviedli, že to má z pedikulózy, má byť podávaný paralen od teploty a je potrebné hlavu sledovať a v prípade zhoršenia zdravotného stavu je potrebné navštíviť detského pediatra, maloletá nebola hospitalizovaná, matka po návšteve rýchlej zdravotnej pomoci nenavštívila pediatrickú ambulanciu z dôvodu, že nemá finančné prostriedky. 6. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 7. V zmysle § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 9. Ako vyplýva z § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 10. V zmysle § 360 ods. 1 zákona č. 161/2015 Z. z. Civilného mimosporového poriadku (ďalej len „CMP“) neodkladné opatrenie možno nariadiť aj bez návrhu v konaniach, ktoré možno začať aj bez návrhu. 11. Podľa § 367 ods. 1 CMP neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 12. V zmysle § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 13. V zmysle § 367 ods. 3 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 14. Podľa § 367 ods. 4 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 15. Podľa § 367 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 16. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia v zmysle podnetu Úradu práce, sociálnych vecí a rodiny Vranov nad Topľou. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 17. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších
záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére. 18. Súd môže o nariadení neodkladného opatrenia rozhodnúť len na základe osvedčenia tvrdených skutočností bez toho, aby musel byť tvrdený nárok nepochybne preukázaný. Súd sa obmedzí len na osvedčenie najzákladnejších skutočností, z ktorých možno vyvodiť nutnosť bezodkladnej úpravy pomerov, pričom tieto musia byť takého charakteru, že ak by k bezodkladnej úprave pomerov nedošlo, mohlo by dôjsť k nezvrátiteľnému následku alebo stavu, ktorý by bol zvrátiteľný len s neprimeraným úsilím a nákladmi, resp. len s veľkými ťažkosťami. 19. Súd sa stotožnil so skutkovými dôvodmi podnetu na nariadenie neodkladného opatrenia a mal osvedčené, že v danom prípade je potrebné dočasne upraviť pomery účastníkov konania. Mal. dieťa sa nachádza v osobnej starostlivosti matky, otec maloletej je nebohý. Maloletá trpí rozsiahlou pedikulózou (zavšivenie), ku ktorej sa pridružili aj ďalšie zdravotné ťažkosti. Matka zdravotný stav dieťaťa žiadnym spôsobom nerieši, ambulanciu pediatričky, prípadne pohotovostnú službu s maloletou nenavštívila. Uvádzala, že na lieky a návštevu lekára nemá finančné prostriedky. Matka s maloletou ambulanciu pediatričky nenavštívila už 6 rokov a maloletá nemá ani povinné očkovanie na 12 rokov. Matka zanedbáva zdravotnú starostlivosť maloletej, ako aj jej hygienu. Zdravotný stav maloletej je toho času nepriaznivý a matka nie je schopná zabezpečiť maloletej potrebnú zdravotnú starostlivosť. Maloletá sa tiež dopúšťa záškoláctva, jej školská dochádzka bola v priebehu minulého školského roka nepravidelná, a to v dôsledku nezodpovedného a nedôsledného prístupu matky k výchove maloletej. Do spolupráce s rodinou boli zapojené viaceré subjekty, matke bolo poskytované poradenstvo, bola upozorňovaná na dôsledky zanedbávania starostlivosti o maloletú, avšak k náprave zo strany matky nedošlo. Matka starostlivosť o maloletú nezvláda, v jej starostlivosť boli zistené závažné nedostatky a svojím nezodpovedným prístupom k plneniu svojich rodičovských povinností ohrozuje maloletú na živote a zdraví. Vzhľadom na uvedené súd mal osvedčenú naliehavosť a potrebu rýchleho zásahu súdu do pomerov účastníkov prostredníctvom neodkladného opatrenia. Na základe uvedeného súd nariadil matke odovzdať maloletú A. do dočasnej starostlivosti zariadenia na výkon rozhodnutia súdu. 20. Neodkladné opatrenie bude trvať najdlhšie 6 mesiacov od jeho vykonateľnosti s poukazom na ust. § 367 ods. 2 CMP. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne, v príslušnom počte vyhotovení. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

